kardosdrur/scandi-wiki huggingface dataset:
Bashkim Kadrii

Bashkim Kadrii (født 9. juli 1991) er en dansk fodboldspiller med albanske rødder, der spiller for den den danske superligaklub Odense BK.

Han har tidligere spillet i bl.a. F.C. København, Randers FC og amerikanske Minnesota United FC i MLS og i saudiarabiske Al-Fateh FC.

Baggrund 
Han er født i København af forældre med albanske rødder og opvokset omkring Blågårdsgade på Nørrebro i København.

Klubkarriere 
Kadrii indledte sin karriere i barndomsklubben B.93, hvor han scorede ganske flittigt. Dette vakte interesse hos større klubber, og i 2009 skiftede han som 18-årig til OB. Også her fik han god succes og scorede blandt andet sit første Superliga-hattrick for OB den 5. december 2011 mod SønderjyskE. I august 2013 pådrog han sig en korsbåndsskade i venstre knæ i en Superliga-kamp mod Viborg, hvor han forinden havde scoret to gange; skaden holdt ham ude i en længere periode. 

Kadrii skiftede fra OB til FCK den 18. juli 2014 på en fireårig kontrakt, og han debuterede to dage senere i en udekamp i Silkeborg i Superligaen.

Den 13. oktober 2014 pådrog han sig igen en korsbåndsskade i venstre knæ, denne gang i en reserveholdskamp på Farum Park mod FC Nordsjælland, og det viste sig siden, at han var færdig resten af sæsonen 2014-15. Kadrii stod senere frem i BT og fortalte om sit skadesforløb, og at han blandt andet ikke mente, at OB havde behandlet hans første korsbåndsskade ordentligt. Odense Boldklubs ledelse var imidlertid ikke enig i denne udlægning.

Efter nogle år uden den store spilletid i FCK blev han i februar 2017 udlejet til Minnesota på en kontrakt for resten af 2017, men lejeaftalen blev ophævet, hvorefter Kadrii skiftede til Randers FC på en ny lejeaftale til udløb i sommeren 2018. 

Efter udløbet af lejeaftalen i Randers i sommeren 2018 vendte Kadrii tilbage til FC København. Han fik den 2. august 2018 comeback for F.C. København, da han blev indskiftet i det 53. minut i en kvalifikationskamp til slutspillet i Europa League  mod islandske Stjarnan FC. Han fik dog ikke yderligere spilletid, inden det den 31. august 2018 blev offentliggjort, at han skiftede tilbage til Odense Boldklub. Han skrev under på en fireårig aftale gældende frem til sommeren 2022.

Landsholdskarriere 
Kadrii har spillet 25 landskampe på U18, U19, U20 og U21-landsholdene. Han blev som en af de sidste udtaget til U/21-truppen til EM-slutrunden 2011 i Danmark. I den slutrunde scorede han et mål mod Island i Danmarks sidste kamp.

Den 7. august 2011 blev Bashkim Kadrii udtaget til et danske A-Landshold til venskabskampen imod Skotland, og han fik sin officielle debut, da han blev indskiftet i det 76. minut.

Referencer

Eksterne henvisninger 

 

Fodboldspillere fra Danmark
Fodboldspillere fra Odense Boldklub
Fodboldspillere fra B.93
Fodboldspillere fra FC København
Personer fra Nørrebro
Sergio Canales

Segio Canales Madrazo (født 16. februar 1991 i Santander) er en spansk fodboldspiller, som spiller for Real Sociedad.

Fodboldspillere fra Spanien
Fodboldspillere fra Valencia CF
Fodboldspillere fra Real Madrid CF
Fodboldspillere fra Racing Santander
Fodboldspillere fra Real Sociedad
Personer fra Santander
Erik Jylling

Erik Jylling (født 14. december 1961) er en dansk læge, der siden marts 2009 har været formand for Akademikernes Centralorganisation. Han er desuden næstformand for forhandlingsorganisationen KTO.

Fra 1997 til 2003 var han formand for Yngre Læger. Da han blev valgt til formand for AC, blev han overlæge på Odense Universitetshospital. Han har desuden været vicedirektør på Gentofte Hospital.

Læger fra Danmark
Fagforeningsfolk fra Danmark
Personer i Kraks Blå Bog
Skoubogade

Skoubogade er en gade i Indre By i København, der ligger som forlængelse af Knabrostræde mellem Vimmelskaftet og Skindergade. Gaden har sit navn efter de skomagere, der boede her i middelalderen.

I Skoubogade ligger blandt andet konditoriet La Glace.

Noter 

Gader i Indre By (København)
Spamfighter

SPAMfighter er et dansk computersikkerhedsfirma, der er mest kendt for deres antispam-filter, som også kaldes SPAMfighter. Virksomheden har dog også andre produkter, så som VIRUSfigher, SPYWAREfighter, SLOW-PCfighter og FULL-DISKfighter

Firmaet blev skabt i 2003 af Henrik Sørensen og Martin Thorborg (som bl.a. har stået bag Jubii og Amino.dk), mens også Daniel Hjortholt og Martin Dyring var involveret i opbygningen af virksomheden. Hovedkvarteret ligger i København.

SPAMfighter har udover i Danmark, afdelinger over store dele af verden, blandt andet i USA, Tyskland og  Ukraine.

Antispamsoftware
Softwarevirksomheder i Danmark
Landemærket

Landemærket er en gade i Indre By i København beliggende mellem Købmagergade ved Rundetårn og Gothersgade. Gaden har sit navn efter, at den i middelalderen markerede afslutningen af den bebyggede del af byen inden for voldene og ordet Landemærket betyder egentlig grænseskel.

Gadens østlige del, øst for Åbenrå/Vognmagergade, hed før 1844 Slippen, men beboerne bad magistraten om at få Landemærket forlænget, da navnet "Slippen" havde et dårligt ry - det var en del af det berygtede Brøndstræde-kvarter. Indtil de store voldudvidelser i det 17. århundrede kunne man gennem Slippen komme ud til volden på Gothersgade.

Trinitatis Kirke ligger på Landemærket lige bag Rundetårn. Gaden stopper ved Gothersgade, idet Kongens Have ligger på den anden side af Gothersgade.

Ekstern henvisning 
 Jens Fleischer: København. Kulturhistorisk opslagsbog med turforslag. www.kobenhavnshistorie.dk , 2006.

Gader i Indre By (København)
Oldboy

Oldboy (Hangul: 올드보이, den fonetiske omskrivning af "Oldboy") er en sydkoreansk film fra 2003 instrueret af Park Chan-wook. Filmen er løst baseret på den japanske manga af samme navn skrevet af Nobuaki Minegishi og Garon Tsuchiya. Oldboy er den anden film i The Vengeance Trilogy, forudgået af Sympathy for Mr. Vengeance og efterfølges af Sympathy for Lady Vengeance.

Filmen følger historien om Oh Dae-Su, der er låst inde i et hotelværelse i 15 år uden at kende sin fangevogters motiver. Da han endelig frigives, befinder sig stadig fanget i et net af sammensværgelse og vold. Hans egen søgen efter hævn bliver bundet sammen med romantik, da han falder for en attraktiv sushikok.

Filmen vandt De Gyldne Palmer på 2004 Cannes Film Festival og fik stor ros fra formanden for juryen, instruktøren Quentin Tarantino. Kritisk er filmen blevet godt modtaget i USA, med en 82% "Certified Fresh"-rating på Rotten Tomatoes. Filmkritiker Roger Ebert har kaldt Oldboy en "... kraftfuld film, ikke på grund af, hvad det skildrer, men på grund af dybden af det menneskelige hjerte." I 2008 blev filmen valgt af brugere af CNN som en af ti bedste asiatiske film der nogensinde er lavet.

Filmen har en del referencer til Danmark og Skandinavien.

Eksterne henvisninger 
 

Film baseret på tegneserier
Film fra 2003
Kultur i Sydkorea
Corfitz Ulfeldts skamstøtte

Corfitz Ulfeldts skamstøtte er et stenmindesmærke over landsforræderen Corfitz Ulfeldt. Den blev i 1663 opstillet på Gråbrødretorv, hvor Ulfeldt havde boet, så byens borgere kunne spytte på den, når de passerede. Den bærer inskriptionen: "Corfitz WF forræderen, Till Æwig Spott, Skam og Skiendsel". 

Stenen blev beskadiget under Københavns brand 1728 og renoveret i 1747. I 1841 var hadet til Ulfeldt aftaget så meget, at skamstøtten blev fjernet. Den kan nu ses på Nationalmuseet.

Monumenter i København
Etableret i 1663
Slægten Ulfeldt
Gert Andersen

Gert Andersen (født 18. juli 1939 i København) er en tidligere dansk landsholdspiller i håndbold. 

Han deltog på landsholdet både ved VM-slutrunden i i 1964 og i 1970 og opnåede i perioden 1957-1970 mere end 530 kampe for klubholdet HG, med hvilket hold han blev dansk mester seks gange.

Mens han var aktiv spiller, var Gert Andersen også træner for FIF's damehold, som han gjorde til dobbelte danske mestre, hvilket han også formåede som træner for Stadions herrer. Det blev også som træner til et mesterskab med Helsingørs herrer. Omkring landsholdet fungerede han som udskiftningsleder i de år Jørgen Gaarskjær var landstræner (1972-1976).

Privat blev han i 1963 gift med Toni Røseler, der som han selv var landsholdsspiller i håndbold. Parret er forældre til tvillingerne Camilla og Charlotte. Camilla blev som sine forældre landsholdsspiller. Charlotte nåede ungdomslandsholdet, inden skader tvang hende til at stoppe, og sønnen Kristoffer spillede i 12 år på divisionsholdet i Virum-Sorgenfri, hvor Gert Andersen og Toni Røseler Andersen også bor.

Henvisninger
Han var en hård hund

Håndboldspillere fra Danmark
Personer fra København
Barnards stjerne

Barnards stjerne er en rød dværg i stjernebilledet Slangebæreren. Barnards stjerne befinder sig lidt under 6 lysår (omtrent 1,8 pc) fra Jorden og er med sin tilsyneladende størrelsesklasse på 9,54 ikke synlig med det blotte øje. Den korte afstand gør Barnards stjerne til Solens fjerde nærmeste nabo i galaksen, kun overgået af det tredobbelte stjernesystem Alfa Centauri. Stjernen er opkaldt efter astronomen E.E. Barnard, som i 1916 målte dens egenbevægelse til 10,3 buesekunder per år, hvilket til dato er den største kendte egenbevægelse i forhold til Solen. Den store egenbevægelse betyder, at den i forhold til andre stjerner flytter sig hvad der svarer til fuldmånens vinkeldiameter på himlen i løbet af blot 180 år.

Igennem tiden har Barnards stjerne været genstand for mange undersøgelser, og den har sandsynligvis fået mere opmærksomhed blandt astronomer end nogen anden rød dværg. Dette skyldes blandt andet den favorable placering tæt ved himlens ækvator og dens korte afstand fra Solen. Desuden har stjernen tiltrukket sig opmærksomhed, fordi den hollandske astronom Piet van de Kamp i 1960'erne mente, at der kredsede en gigantisk gasplanet omkring stjernen. Denne hypotese blev tilbagevist i starten af 1970'erne, men det er stadig muligt, at der kredser mindre jordlignende planeter omkring stjernen. Desuden tyder nogle observationer på, at stjernen, trods dens høje alder, stadig oplever stjerneudbrud, ligesom det er tilfældet med solen.

I 2018 opdagede britiske astronomer en planet om Barnards stjerne. Det menes, at der ikke er tale om den planet, van de Kamp hævdede eksistensen af. Planeten har fået navnet Barnards stjerne b og kredser i nogenlunde samme afstand om sin stjerne, som Merkur om Solen. Forskerne mener dog, at Barnards stjerne b er langt koldere end Merkur, fordi Barnards stjerne er langt koldere end Solen. Temperaturen anslås til cirka -150 °C, måske højere, hvis der skulle være en atmosfære om den.

Referencer 

Individuelle stjerner i Mælkevejen
Lianyungang

Lianyungang (kinesisk skrift: 连云港; pinyin: Liányúngǎng) er en by på præfekturniveau i provinsen Jiangsu ved Kinas kyst til det Gule Hav. Præfekturet har et areal på 7.444 km2, heraf 880 km2 i byen, og en befolkning på 4.822.300 mennesker, heraf 
715.600 i byområdet (2008).

Administrative enheder 
Lianyungang består af tre bydistrikter og fire amter:
 Bydistriktet Xinpu (新浦区), 259 km², 360.000 indbyggere (2004), hjemsted for lokalregeringen;
 Bydistriktet Lianyun (连云区), 506 km², 180.000 indbyggere;
 Bydistriktet Haizhou (海州区), 159 km², 130.000 indbyggere;
 Amtet Ganyu (赣榆县), 1.408 km², 1.07 mill. indbyggere;
 Amtet Guanyun (灌云县), 1.834 km², 1.07 mill. indbyggere;
 Amtet Donghai (东海县), 2.251 km², 1.14 mill. indbyggere;
 Amtet Guannan (灌南县), 1.029 km², 730.000 indbyggere.

Industri 
Tianwan kernekraftværk, et af verdens største, ligger ved kysten 30 km øst for selve byen Lianyungang.

trafik

Jernbane 
Longhaibanen, Kinas vigtigste jernbanelinje i øst-vestlig-retning, begynder i Lianyungang.

Veje 
Kinas rigsvej 204 løber gennem området. Den starter iYantai i Shandong og går mod syd til Shanghai, passerer bladt andet Lianyungang, Nantong og Taicang.

Kinas rigsvej 310 begynder i bypræfekturet, går mod vest og ender i Tianshui i provinsen Gansu. Den åasserer større byer som Xuzhou, Shangqiu, Kaifeng, Zhengzhou, Luoyang og Xi'an.

Kinas rigsvej 327 ender i Lianyungang. Den fører fra Heze i Shandong til Lianyungang.

Bypræfekturer i Jiangsu
14. etape af Tour de France 2010

Fjortende etape af Tour de France 2010 var en 184,5 km lang bjergetape. Den blev kørt søndag d. 18. juli fra Revel til Ax-3 Domaines.

 Etape: 14. etape
 Dato: 18. juli
 Længde: 184,5 km
 Danske resultater:
 45. Chris Anker Sørensen + 9.11
 56. Jakob Fuglsang + 15.12
 137. Brian Vandborg + 36.56
 163. Nicki Sørensen + 36.56
 170. Matti Breschel + 36.56
 Gennemsnitshastighed: 37,8 km/t

Point- og bjergspurter

1. sprint (Mirepoix) 
Efter 51,5 km

2. sprint (Campagne-sur-Aude) 
Efter 102 km

1. bjerg (Port de Pailhères) 
HC kategori stigning efter 155,5 km

2. bjerg (Ax-3 Domaines) 
1. kategori stigning efter 183 km

Resultatliste

Ekstern henvisning 
 Etapeside  på Letour.fr   

 14

en:2010 Tour de France, Stage 11 to Stage 20#Stage 14
Nantong

Nantong (kinesisk skrift: 南通; pinyin: Nántōng) er en by på præfekturniveau i provinsen Jiangsu ved Kinas kyst til det Gule Hav. Præfekturet har et areal på 8,001 km2  og en befolkning på 7.737.900 mennesker, heraf 611.736 i byområdet
(2008).

Administrative enheder 
Nantong består af to bydistrikter, fire byamter og to amter:
Bydistriktet Chongchuan (崇川区), 215 km², 670.000 indbyggere;
Bydistriktet Gangzha (港闸区), 134 km², 180.000 indbyggere;
Byamtet Haimen (海门市), 1.148 km², 1,02 mill. indbyggere;
Byamtet Qidong (启东市), 1.191 km², 1,13 mill. indbyggere;
Byamtet Tongzhou (通州市), 1.343 km², 1,27 mill. indbyggere;
Byamtet Rugao (如皋市), 1.531 km², 1,43 mill. indbyggere;
Amtet Rudong (如东县), 1.872 km², 1,08 mill. indbyggere;
Amtet Hai'an (海安县), 1.110 km², 960.000 indbyggere.

Trafik
Kinas rigsvej 204 løber gennem området. Den kommer fra Yantai i Shandong og går mod syd til  Shanghai, og passerer blandt andet Lianyungang, Nantong og Taicang.

Kinas rigsvej 328 i løber gennem  området; den kommer  fra Nanjing, og går  via blandt andet  Yangzhou til Nantong.

Myndigheder
Den lokale leder i Kinas kommunistiske parti er Lu Zhipeng. Borgmester er Han Liming, pr. 2021.

Bypræfekturer i Jiangsu
Daniel Høegh

Daniel Mathias Høegh (født 6. januar 1991) er en dansk professionel fodboldspiller (forsvarer), der spiller i Danmark for Randers FC

Den 30. august 2010 fik han sin superligadebut for OB mod FCM, da han på Odense Stadion spillede alle 90 minutter i OB's midterforsvar.

Han skrev kontrakt med den schweiziske klub FC Basel d. 2. juni 2015 og slutter sig til klubben til sommer på en 4-årig kontrakt.

Referencer

Eksterne henvisninger 
 19-årig forfremmes i OB's forsvarskabale Tips-Bladet 2. juli 2010
 OB bekræfter: Daniel Høegh til Basel'' 2. juni 2015
 

Fodboldspillere fra Danmark
Fodboldspillere fra Odense Boldklub
Fodboldspillere fra FC Basel
Peter Friis Jensen

Peter Friis Jensen (født 2. maj 1988) er en dansk fodboldspiller, der spiller for Vendsyssel FF.

Karriere 
Friis Jensen startede sin karriere i IF Midtdjurs, inden han skiftede til Randers FC i 2004.

Randers FC 
Friis Jensen startede sin professionelle karriere i Randers FC i 2008, men slog først igennem på klubbens førstehold i sæsonen 2013/14, hvor han spillede 23 kampe i Superligaen. I sommerpausen sikrede Randers FC sig en ny målmand i Karl-Johan Johnsson, hvilket var medvirkende til at Friis Jensen blev solgt til Viborg FF umiddelbart efter
der siden 1. januar 2008 har været målmand i Randers FC.

Viborg FF 
Den 16. juli 2014 blev det offentliggjort, at Peter Friis Jensen havde indgået en tre-årig kontrakt med Viborg FF, der netop var rykket ned fra Superligaen til 1. division.

Den 5. juni 2017 offentliggjordes det, at Peter Friis sammen med en række andre spillere ikke ville få forlænget deres kontrakter i Viborg FF.

Silkeborg IF 
Friis skrev medio juni 2017 under på en toårig kontrakt med Superligaklubben Silkeborg IF.

Vendsyssel FF 
Den 8. juli 2019 skrev Friis under på en aftale med Vendsyssel FF, og kontrakten havde en varighed af to år. Han blev oprindeligt hentet ind som reserve for Nicolai Flø, men efter en svær sæsonstart for ham fik Friis Jensen sin debut for Vendsyssel FF i 1. division den 1. september 2019, da han stod alle 90 minutter i en 1-0-sejr hjemme over Hvidovre IF.

Referencer

Eksterne henvisninger 
 Peter Friis Jensen på danskfodbold.com
 Peter Friis Jensen  på Viborg FF

Fodboldspillere fra Danmark
Fodboldspillere fra Randers FC
Fodboldspillere fra Viborg FF
Fodboldspillere fra Silkeborg IF
Fodboldspillere fra Vendsyssel F.F.
Søren Jensen (billedhugger)

Søren Jensen (født 1. december 1957 i København) er en dansk billedhugger og fotograf.

Jensen blev uddannet fra Kunstakademiet i 1986. Han markerede sig dog allerede i 1982 som deltager i gruppeudstillingen Kniven på hovedet, der var den første fælles udstilling med de såkaldt De unge vilde kunstnere. Han fokuserer i sine værker på det rumlige forhold mellem skulptur og arkitektur.  

Hans værker er repræsenteret på bl.a. Statens Museum for Kunst, Det Nationale Fotomuseum, Arken Kunstmuseum, Malmö Museum og Trapholt. Han har desuden offentlige værker i forbindelse med bl.a. Helsingør Rådhus, Hvidovre Rådhus, TDC's domicil i Københavns Sydhavn og Nordeas domicil på Christianshavn. 

Fra 1999 til 2005 var Jensen rektor for Det Fynske Kunstakademi. 

Formand for Statens Kunstfond 2011-2013. 

Formand for Den Frie Sammenslutning 2015- (stadig fungerende formand). 

Han modtog i 2004 Eckersberg Medaillen og i 2021 Carl Nielsen & Anne-Marie Carl Nielsens hæderslegat.

Udgivelser 
2003: Fremstilling (foto), Space Poetry

2007: Fynske vejboder (foto), Odense Bys Museer

2010: Minigolf på Fyn (foto), Space Poetry

2012: Fynsk tillykke (foto), Space Poetry

2016: Mørtelhoveder i fynske kirker (foto), Space Poetry

Referencer 

Personer fra København
Billedhuggere fra Danmark
Modtagere af Eckersberg Medaillen
Fotografer fra Danmark
Personer i Kraks Blå Bog
Valdemar Mønster

Hans Peter Valdemar Mønster (24. januar 1822 i København – 13. december 1866 sammesteds) var en dansk officer, der tog initiativ til dannelsen af skytteforeninger i Danmark.

Hans fader, Hans Rosenqvist Mønster, var pakhusforvalter i København; moderen hed Jacobine Martine f. Colding. I 1846 kom han ind på Den Kongelige Militære Højskole, hvorved studierne afbrødes af krigen 1848-50, under hvilken han deltog i Fredericias forsvar og blev premierløjtnant i artilleriet 1853 (med anciennitet fra 1849). Han blev 1857 lærer ved underofficerselevskolen og 1858 kaptajn af 2. klasse samt kort efter skoleofficer ved Højskolen, i hvilken stilling han forblev til 1866, da han blev chef for 8. batteri; men allerede 13. december samme år gjorde en halssygdom ende på hans liv.

Under krigen 1864 var Mønster først chef for 5. Fæstningskompagni, der besatte Danevirkestillingens højre fløj. Under tilbagetoget derfra reddede han i alt 14 stykker skyts. Han gjorde derefter tjeneste i Fredericia og senere på Als, i det han deltog i slaget 29. juni, hvornæst han overtog befalingen over 10. batteri.

Mønster var en alvorlig og varmtfølende natur, hvem forsvarsvæsenets forsømte tilstand ved begyndelsen af 1861 lå stærkt på sinde. Han følte sig derfor tilskyndet til at indrykke en artikel i bladet Fædrelandet for 19. januar, hvori han under henvisning til engelske forhold stillede forslag til oprettelse af skytteforeninger her i landet, en plan, som Krigsministeriet straks tilsagde sin støtte. I februar samme år dannedes en centralkomité på 15 medlemmer for at sætte sagen i gang, og i denne blev Mønster forretningsfører. Sammen med rustmester Georg Christensen udfoldede han nu en betydelig virksomhed. Med regeringens understøttelse rejste han på skyttesagens vegne til Schweiz og benyttedes senere til at inspicere flere af de her hjemme oprettede skytteforeninger og de anskaffede rifler. Krigen 1864 bevirkede, at Mønster udtrådte af centralkomiteen, og dens sørgelige udfald gik ham så nær til hjerte, at han ikke genoptog sin virksomhed for skytteforeningerne. 1857 blev han Ridder af Dannebrog og 1864 Dannebrogsmand.

7. januar 1853 var Mønster blevet gift med Hansine Martine Spang, datter af sognepræst Peter Johannes Spang.

Han er begravet på Garnisons Kirkegård.

Kilder 
 P.N. Nieuwenhuis, "Mønster, Hans Peter Valdemar", i: C.F. Bricka (red.), Dansk Biografisk Lexikon, København: Gyldendal 1887-1905.
 Dansk Folketidende, 4. januar 1867.

Officerer fra Danmark
Danskere i 1800-tallet
Personer fra København
Riddere af Dannebrog
Personer i Treårskrigen fra Danmark
Personer i den 2. Slesvigske Krig fra Danmark
Personer i Dansk Biografisk Leksikon
Suqian

Suqian (kinesisk skrift: 宿迁; pinyin: Sùqiān) er en by på præfekturniveau i den nordlige del af provinsen Jiangsu i Folkerepublikken Kina. Den grænser til Xuzhou i nordvest, Lianyungang i nordøst, Huai'an i syd, og provinsen Anhui i vest.

Hele præfekturet har et areal på 8,555 km2 og 5.320.000 indbyggere (2007).

Kejserkanalen løber gennem området.

Administrative enheder 

Suqian administrerer to distrikter og tre amterr.

 Distriktet Sucheng (宿城区)
 Distriktet Suyu (宿豫区)
 Amtet Shuyang (沭阳县)
 Amtet Siyang (泗阳县)
 Amtet Sihong (泗洪县)

Eksterne kilder og henvisninger 
 Lokalregeringens side 
 Suqianguide (Jiangsu.NET)

Bypræfekturer i Jiangsu
Per Pedersen (cykelrytter)

Per Pedersen (født 5. april 1964 i Vestervig) er en pensioneret cykelrytter fra Danmark. Han kørte som professionel fra 1986 til 1993. Han deltog fire gange i Tour de France (1989, 1991, 1992 og 1993). I dag driver han en cykelforretning ved Herning.

Teams 
 1986: R.M.O. (Frankrig)
 1987: R.M.O (Frankrig)
 1988: R.M.O. (Frankrig)
 1989: R.M.O. (Frankrig)
 1990: R.M.O. (Frankrig)
 1991: Amaya Seguros (Spanien)
 1991: Varta – Elk – Nö (Østrig, fra 12 Juni – 16 Juni)
 1992: Amaya Seguros (Spanien)
 1993: Amaya Seguros (Spanien)

Referencer

Eksterne henvisninger 

 

Mandlige cykelryttere fra Danmark
Personer fra Thy
Dopingsager i cykelsport
Enogtredive (kortspil)

Enogtredive er et hasardkortspil, som spilles af mindst to spillere. Alle deltagere får til at starte med tre kort, hvorefter det efter tur går ud på at samle den maksimale værdi af sine kort – nemlig 31. Kortenes værdi følger tallet på kortet, dvs. eksempelvis en klør 7 er 7 point, spar 5 er 5 point. kuløren spiller således ingen rolle i pointgivningen. Dog kan man udelukkende lægge point sammen med point fra kort med samme kulør. Es'et giver 11 point, og alle billedkort og 10'ere giver 10 point. For at have 31 må man således samle to billedkort og et es i samme kulør eller alternativt en 10'er, et billedkort og et es.
Spillet kan også vindes hvis du sidder med 3 (Es) på hånden.
Reglen blev tilføjet senere end spillet, så en god ide er at aftale reglerne inden spillets start.

En udvidet version af “Enogtredive” er spillet “Enogfyrre”. Her gælder de samme regler, der spilles blot med 4 kort.

Referencer 

Kortspil
Daniel Stenderup

Daniel Stenderup (født 31. maj 1989) er en dansk fodboldspiller, der spiller for Hvidovre IF.

Karriere 
Stenderup startede som ungdomsspiller i Vanløse, men skiftede som 15-årig til Brøndby IF. Han fik dog først sin Superliga-debut i 2010.

Søndag den 9. marts 2014 scorede han i sin kamp nummer 83 sit første mål for Brøndby IF. Dette skete i 4-1 sejren over FC Nordsjælland.

Fredag den 25. juli 2014 skiftede han til Esbjerg fB. Den 13. januar 2015 forlængede han kontrakten med Esbjerg fB til sommeren 2017, men den 31. oktober 2016 blev det offentliggjort, at han fik sin kontrakt ophævet.

Han skiftede den 24. januar til FC Roskilde.

Referencer

Eksterne henvisninger 
 

Fodboldspillere fra Danmark
Fodboldspillere fra Vanløse IF
Fodboldspillere fra Brøndby IF
Fodboldspillere fra Esbjerg fB
Fodboldspillere fra FC Roskilde
Svinninge Kirke

Svinninge Kirke er en kirke i stationsbyen Svinninge ca. 15 kilometer vest for Holbæk, tidligere Svinninge Kommune, Vestsjællands Amt, fra 2007 Holbæk Kommune, Region Sjælland.

Kirken, som er bygget i middelalderen, ligger i Svinninge Sogn, Roskilde Stift.

Eksterne kilder og henvisninger 

 Svinninge Kirke i bogværket Danmarks Kirker, Nationalmuseet
 Svinninge Kirke  hos nordenskirker.dk
 Om kirken fra Kirkehistorie.dk
 Billeder  af kirken og inventar
 Svinninge Kirke hos KortTilKirken.dk

Kirker i Holbæk Kommune
Kirker i Roskilde Stift
Kirker i Holbæk Amt
Snotra

Snotra er asynje i kredsen omkring Frigg i nordisk mytologi.

Asynjer